代書寄奉蟾上人
作者：釋智圓
朝代：宋

paragraphs: 君居武康山，昔年我曾游。
崎嶇松徑寒，冷落竹房秋。
握手既歡笑，拂榻且相留。
一駐十旬餘，旦夕樂清幽。
因話凈名事，滌硯勉操修。
蠻香爇古篆，山茶分越甌。
看雪同擁爐，乘月共浮舟。
喻心指太虛，視世類浮漚。
明春我歸去，湖上隱林丘。
杜門過五載，脾疾日少瘳。
閑宵坐月下，往事來心頭。
書之將寄君，路遠水悠悠。